AARHUS: På Aarhus Ø er der i disse dage gæster, som ikke er alle beboere, der er lige glade for.

En gruppe unge bilister har nemlig omdannet vejene til en form for racerbane, fortæller flere læsere til Århus Stiftstidende.

Senest søndag aften, hvor to læsere oplevede biler, som kørte hasarderet og lavede hjulspind på de brede veje. Den episode bekræfter Michael Ørum, der er vagtchef hos Østjyllands Politi.

- Vi var i området fra omkring klokken 19.50 med en indsatsleder og en patruljebil for at få overblik over situationen og få den bragt til ophør, siger han.

Sidste sommer var der også problemer med hasarderet kørsel i området, og dengang øgede politiet patruljeringen for at komme problemet til livs. Det kan også komme på tale i år, siger Michael Ørum.

- De store, lige veje dernede indbyder åbenbart til leg med biler og sidste år havde vi også indsatser i området. Så det kan jeg forestille mig, at vi skal igen, siger han.

Aarhus Ø er på listen over steder i Aarhus, hvor Østjyllands Politi aktivt kører hen og patruljerer, men de kan af gode grunde ikke være der hele tiden. Derfor lyder anbefalingen fra vagtchefen på at ringe til politiet, hvis man oplever lignenede episoder.

- Vi vil meget gerne høre om sådan nogle episoder, så vi kan blive opmærksomme på dem og få dem stoppet, siger Michael Ørum.